A Bizottság határozata

(2004. április 28.)

a Közösségen keresztül átszállított vagy ott átmenetileg tárolt tisztított állati belek behozatalára vonatkozó állat-egészségügyi feltételek és a szükséges állat-egészségügyi bizonyítvány kiállítása tekintetében a 2003/779/EK határozat módosításáról

(az értesítés a C(2004) 1561. számú dokumentummal történt)

(EGT vonatkozású szöveg)

(2004/414/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre [1], és különösen annak 8. cikke (5) bekezdésének harmadik francia bekezdésére, és 9. cikke (2) bekezdésének b) pontjára és (4) bekezdésének c) pontjára,

mivel:

(1) A 92/118/EGK tanácsi irányelv [2] megállapítja a 89/662/EGK irányelv A. mellékletének I. fejezetében említett, és a kórokozók tekintetében a 90/425/EGK irányelv A. mellékletének I. fejezetében említett különös közösségi előírásokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmét és a Közösségbe történő behozatalát szabályozó állat-egészségügyi és közegészségügyi követelményeket.

(2) A 2003/779/EK bizottsági határozat [3] megállapítja a tisztított állati belek harmadik országokból történő behozatalára vonatkozó állat-egészségügyi követelményeket és a szükséges állat-egészségügyi bizonyítványokat.

(3) A 97/78/EK tanácsi irányelv [4] megállapítja a harmadik országokból a Közösségbe belépő termékek állat-egészségügyi vizsgálata megszervezésének alapelveit és a 11. cikkben az átszállításra is tartalmaz egyes rendelkezéseket, mint az ANIMO-üzenetek és a közös állat-egészségügyi beléptetési okmány használatát.

(4) Mindenesetre a Közösség járványügyi helyzetének biztosítására szükséges garantálni, hogy a Közösségen áthaladó tisztított állati belek szállítmányai megfelelnek a feljogosított országokra az adott faj vonatkozásában irányadó állat-egészségügyi feltételeknek.

(5) Az egyes élőállatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló 79/542/EGK tanácsi határozatot [5] a közelmúltban módosították, hogy tartalmazza az árutovábbítás általános feltételeit, és egy eltérést az Oroszországon át történő áruszállításra az ez utóbbi célra kijelölt különleges állat-egészségügyi határállomásokra utalással.

(6) A tapasztalatokra figyelemmel úgy tűnik, hogy az exportáló harmadik országban kiállított és a rendeltetési harmadik ország szabályozási követelményeinek teljesítését tanúsító eredeti állat-egészségügyi okmányoknak a 97/78/EGK irányelv 7. cikke szerint az állat-egészségügyi határállomáson történő bemutatása nem elegendő annak biztosítására, hogy hatékonyan teljesüljenek az érintett termékek Közösség területére történő behozatalára előírt állat-egészségügyi feltételek; ezért helyénvaló létrehozni egy külön állat-egészségügyi bizonyítvány mintát, amelyet az érintett termékek átszállításakor kell használni.

(7) Azonban a Közösségbe Oroszországból érkező vagy oda tartó szállítmányok átszállítására külön feltételeket kell előírni Kalinyingrád földrajzi helyzete miatt és az év egyes időszakaiban néhány kikötő használatát akadályozó időjárási problémák számításba vételére.

(8) A 2001/881/EK bizottsági határozat [6] megállapítja azon állat-egészségügyi határállomások jegyzékét, amelyekkel a harmadik országokból származó állatok és termékek állat-egészségügyi ellenőrzésére megállapodás jött létre és naprakésszé teszi a Bizottság szakértői által végzett vizsgálatok részletes szabályait [7], és ezért helyénvaló meghatározni azon állat-egészségügyi határállomásokat, amelyeket e határozatra tekintettel az ilyen átszállítások ellenőrzésére kijelölnek.

(9) Időszerű módosítani a tisztított állati belek behozatalára vonatkozó állat-egészségügyi bizonyítványt, hogy tükrözze az egyéb bizonyítványokra megállapított formátumot.

(10) A 2000/779/EK határozatot ennek megfelelően módosítani kell.

(11) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 2000/779/EK határozat a következőképpen módosul:

1. Az 1. cikk helyébe a következő szöveg lép:

"1. cikk

A tagállamok bármely harmadik országból engedélyezik tisztított állati belek behozatalát, amennyiben azokat az I A. mellékletben megállapított, egyetlen lapból álló és a behozatali ellenőrzést végrehajtó tagállam hivatalos nyelveinek legalább egyikén kiállított egészségügyi bizonyítvány kíséri."

2. A szöveg a következő 1a. cikkel egészül ki:

"1a. cikk

A tagállamok biztosítják, hogy a Közösség területére behozott és onnan haladéktalanul vagy a 97/78/EGK irányelv 12. cikkének (4) bekezdésével vagy 13. cikkével összhangban történt tárolást követően kiszállított, nem közösségi behozatalra szánt, tisztított állati belek szállítmányai feleljenek meg az alábbi követelményeknek:

a) megfelelnek az I.A. mellékletben meghatározott állat-egészségügyi bizonyítványmintában megállapított különleges állat-egészségügyi feltételeknek.

b) azokat az I.B. mellékletben szereplő mintával összhangban kiállított és az érintett harmadik ország illetékes állat-egészségügyi szolgálatának hatósági állatorvosa aláírt állat-egészségügyi bizonyítvány kíséri..

c) a belépés helye szerinti állat-egészségügyi határállomás hatósági állatorvosa a közös állat-egészségügyi beléptetési okmányon igazolta, hogy azok (megfelelően) átszállításra vagy tárolásra elfogadhatóak."

3. A szöveg a következő 1b. cikkel egészül ki:

"1b. cikk

(1) Az 1a. cikktől eltérve a tagállamok engedélyezik az Oroszországból közvetlenül vagy más harmadik országon keresztül érkező vagy oda tartó szállítmányok közúti vagy vasúti átszállítását a 2001/881/EK határozat mellékletében felsorolt, kijelölt közösségi állat-egészségügyi határállomások között, amennyiben a következő feltételek teljesülnek:

a) az illetékes hatóság állat-egészségügyi szolgálata a szállítmányt sorozatszámmal ellátott vámzárral látta el a Közösségbe történő belépés helye szerinti állat-egészségügyi határállomáson;

b) az állat-egészségügyi határállomásért felelős hatósági állatorvos a szállítmányt kísérő és a 97/78/EK irányelv 7. cikkében említett okmányok minden oldalára rábélyegezte az "KIZÁRÓLAG AZ EK-N KERESZTÜL OROSZORSZÁGBA TÖRTÉNŐ SZÁLLÍTÁSRA" feliratot;

c) a 97/78/EK irányelv 11. cikkében előírt eljárási követelményeket betartják;

d) a belépés helye szerinti állat-egészségügyi határállomás hatósági állatorvosa a közös állat-egészségügyi beléptetési okmányon igazolta, hogy a szállítmány átszállításra elfogadható.

(2) az ilyen szállítmányoknak a 97/78/EK irányelv 12. cikkének (4) bekezdésében vagy 13. cikkében meghatározott kirakodása vagy tárolása nem megengedett.

(3) az illetékes hatóság rendszeres ellenőrzéseket végez annak biztosítására, hogy a Közösséget elhagyó szállítmányok száma és a termékek mennyisége megfelel a belépők számának és mennyiségének."

4. Az I. melléklet helyébe e határozat melléklete lép.

2. cikk

A tisztított állati belek behozatalára a 2003/779/EK bizottsági határozat alapján megállapított, előző állat-egészségügyi bizonyítványt legfeljebb a 3. cikk (1) bekezdésében meghatározott időpontot követő 6 hónapig lehet alkalmazni.

3. cikk

(1) Ezt a határozatot 2004. május 1-jétől kell alkalmazni.

(2) Az 1. cikk 2. pontját és az IB. mellékletet csak 2005. január 1-jétől kell alkalmazni.

4. cikk

Ennek a határozatnak a tagállamok a címzettjei.

Kelt Brüsszelben, 2004. április 28-án.

a Bizottság részéről

David Byrne

a Bizottság tagja

[1] HL L 18., 2003.1.23., 11. o.

[2] HL L 62., 1993.3.15., 49. o. A legutóbb a 445/2004/EK bizottsági rendelettel (HL L 72., 2004.3.11., 60. o.) módosított irányelv.

[3] HL L 285., 2003.11.1., 38. o.

[4] HL L 24., 1998.1.30., 9. o. A legutóbb a 2003. évi csatlakozási okmánnyal módosított irányelv.

[5] HL L 146., 1979.6.14., 15. o. A legutóbb a 2004/342/EK bizottsági határozattal (HL L 118., 2004.4.23., 45. o.) módosított határozat.

[6] HL L 326., 2001.12.11., 44. o. A legutóbb a 2004/273/EK határozattal (HL L 86. 2004.3.24., 21. o.) módosított határozat.

[7] HL L 326., 2001.12.11., 44. o. A legutóbb a 2004/273/EK határozattal (HL L 86. 2004.3.24., 21. o.) módosított határozat.

--------------------------------------------------

MELLÉKLET

IA. MELLÉKLET

+++++ TIFF +++++

+++++ TIFF +++++

IB. MELLÉKLET

+++++ TIFF +++++

+++++ TIFF +++++

--------------------------------------------------